b'\n_START_ARTICLE_\nLazar Berman\n_START_SECTION_\nBiografie\n_START_PARAGRAPH_\nPe numele s\xc4\x83u complet, Lazar Naumovich Berman, \xc3\xaencepe sa studieze pianul cu mama sa Anna (elev\xc4\x83 a lui Skriabin \xc8\x99i Prokofiev) \xc8\x99i la numai 10 ani concerta cu Orchestra Filarmonic\xc4\x83 din Moscova. Studiaz\xc4\x83 la Conservatorul din Moscova cu Alexander Goldenweiser \xc8\x99i apoi este influen\xc8\x9bat de marele Sofronitzky._NEWLINE_Ziarele l-au denumit \xe2\x80\x9eultimul mare romantic al pianisticii ruse\xe2\x80\x9d, devine de t\xc3\xa2n\xc4\x83r faimos pentru tehnica sa pianistic\xc4\x83 incredibil\xc4\x83 \xc8\x99i intr\xc4\x83 \xc3\xaen legend\xc4\x83 faptul c\xc4\x83 putea c\xc3\xa2nta ultima mi\xc8\x99care a sonatei no 2 de Chopin \xc3\xaen mai pu\xc8\x9bin de 50 de secunde._NEWLINE_C\xc3\xa2\xc8\x99tig\xc4\x83tor al Concursului Franz Liszt de la Budapesta \xc8\x99i Concursului Regina Elisabeta din Belgia, este socotit \xe2\x80\x9eal doilea Liszt\xe2\x80\x9d. Impresionat de discul lui Lazar Berman cu cele 12 studii transcedentale ale lui Liszt, un mare impresar \xc3\xaei organizeaz\xc4\x83 un mare turneu \xc3\xaen America, la mijlocul anilor \'70._NEWLINE_Marele pianist Emil Gilels c\xc3\xa2nd a debutat \xc3\xaen America declara c\xc4\x83 singurul pianist din lume care \xc3\xaei este superior este Sviatoslav Richter, dar la c\xc3\xa2\xc8\x9biva ani \xc8\x99i-a schimbat p\xc4\x83rerea, spun\xc3\xa2nd c\xc4\x83 Lazar Berman le este superior am\xc3\xa2ndurora \xc8\x99i numindu-l \xe2\x80\x9efenomenul lumii muzicale\xe2\x80\x9d. Urmeaz\xc4\x83 apoi turnee \xc3\xaen toat\xc4\x83 lumea \xc8\x99i pe toate continentele, \xc3\xaenregistr\xc4\x83ri cu Herbert von Karajan (celebrul Concert no 1 de Ceaikovski), colabor\xc4\x83ri cu marile orchestre ale lumii \xc8\x99i marii dirijori: Karajan, Eugene Ormandy, Claudio Abbado, Carlo Maria Giulini, Riccardo Mutti, Leygraf \xc8\x99i mul\xc8\x9bi al\xc8\x9bii. Discografia sa cuprinde mai mult de 200 de titluri \xc8\x99i interpret\xc4\x83rile sale pentru Franz Liszt, Alexander Skriabin, Serghei Rachmaninov, Modest Mussorgski, Prokofiev, Beethoven r\xc4\x83m\xc3\xa2n de referin\xc8\x9b\xc4\x83. Colaboreaz\xc4\x83 cu toate marile case discografice._NEWLINE_\xc3\x8en 1990 se mut\xc4\x83 \xc3\xaempreun\xc4\x83 cu so\xc8\x9bia (Valentina Berman, tot pianist\xc4\x83, absolvent\xc4\x83 a Conservatorului din Moscova, profesoar\xc4\x83 de pian la Accademia di Musica di Firenze) \xc3\xaen Italia. \xc3\x8encepe s\xc4\x83 predea pianul la Accademia di Imola \xc8\x99i la Conservatorul Franz Liszt din Weimar Germania) pentru ca din 2000 s\xc4\x83 \xc3\xae\xc8\x99i mute catedra de pian la Accademia Europea di Musica (Erba, Italia). Din 1995 locuie\xc8\x99te la Floren\xc8\x9ba, unde va deceda \xc3\xaen 2005._NEWLINE_Fiul s\xc4\x83u, Pavel Berman este violonist \xc8\x99i dirijor._NEWLINE_De asemenea pasionat de pictur\xc4\x83, Lazar Berman a fost \xc8\x99i un talentat caricaturist._NEWLINE_Obi\xc8\x99nuia s\xc4\x83 spun\xc4\x83 c\xc4\x83 \xe2\x80\x9eo carier\xc4\x83 se \xc3\xaent\xc3\xa2mpl\xc4\x83 dac\xc4\x83 iube\xc8\x99ti muzica, dar dac\xc4\x83 nu se \xc3\xaent\xc3\xa2mpl\xc4\x83, nu fii trist, oricum r\xc4\x83m\xc3\xa2i cu muzica pe care o iube\xc8\x99ti\xe2\x80\x9d".'